정조 0년
丙申十二月初二日巳時。上詣金商門內。親鞫殿座入侍時。行都承旨洪國榮。行左承旨金鍾秀。右承旨蔡弘履。左副承旨鄭民始。右副承旨徐有防。同副承旨李鎭衡。假注書李兢淵。事變假注書李殷模。記注官金鳳顯卜台鎭。以次侍立訖。上具布裹翼善冠白布袍布裹烏犀帶。乘輿出興泰門。命書傳敎曰。士氣雖不可不扶。朝綱亦不可不顧。故有齋任停擧之命矣。聞知申所奏。必是泮隷從中作挐之致。決非儒生之事云。予則曰。此則然矣。以昨日。所懷觀之。所謂齋任。實是有辱靑衿。然知申匡救之奏。不可不從。特寢齋任停擧之命。不可以此。不尋命牌去處。政院命牌。泮隷其可掩置不納乎。其令大司成。刻期得納。有下詢事。大司成入侍。上殿座。領敦寧金陽澤。左議政金尙喆。右議政鄭存謙。判義禁蔡濟恭。同義禁鄭昌順李漢膺魚錫定。大司憲尹得養。掌令李枰尹在醇。司諫金東淵。正言尹得孚。問事郞廳李秉模李敬養沈有鎭李在學朴天衡李儒慶沈念祖朴祐源。文書都事鄭來鼎姜載潤。刑房都事洪彦燮李運祥。以次進伏。諸大臣問候。上曰。差勝後一樣矣。上曰。侍衛軍兵毛具。軍兵食代。依例爲之。上曰。罪人洪啓學上之。命書問目。仍命讀諭。上曰。喧嘩特甚。禁喧郞廳爲先推考。罪人納供。上曰。罪人之招。與書吏所供。小無差錯。特爲白放。濟恭曰。養厚以被拿罪人。欲與都事。爲死生之別者。萬萬妖惡矣。上曰。然矣。上曰。洪啓學旣命白放。禁府都事望勿施。上曰。養厚上之。命書問目訖。仍命讀諭。上曰。罪人何敢言暴白二字乎。依法勸杖。直捧遲晩。尙喆曰。罪人之供。極甚妖惡。連爲勸杖。宜矣。上曰。連爲勸杖。禁其雜言。速捧遲晩。上謂濟恭曰。趙德成拿來。存謙曰。內下日記中。厚賊不道之說。宜問於此罪人矣。上曰。欲問日記中說。則不可勝問矣。旣無可疑之端。直捧遲晩。可也。濟恭曰。罪人之意。惟以杖斃爲期。遲晩難捧矣。上曰。罪人之招。無非妖惡矣。連爲勸杖。濟恭曰。罪人含口結舌。不出一言矣。上曰。準刑二次。則趙德成拿來後。不可加刑。姑爲停刑。國榮曰。日寒如此。殿座移時。還入小次。進御水剌伏望。上曰。此罪人。不可使之杖斃。如不遲晩。姑爲下幕。仍入小次。少頃。還爲殿座。存謙曰。罪人似欲遲晩。而猶不遲晩。其意必欲免大逆不道之律矣。上曰。厚謙旣不用大逆之律。則此罪人將用同情之律矣。民始曰。巡監軍單子不下。故省記不得呈之云矣。上曰。單子出給。書房色司鑰推考。下人令攸司科治。上曰。陽傘差備。忠義擧措駭然。令兵曹決棍。忠勳府有司堂上推考。上曰。罪人之遲晩。不可泛然捧之。渠之罪狀。其令一一直招。尙喆曰。罪人以問目之爲大逆。終不遲晩矣。上曰。連爲勸杖。速捧遲晩。上曰。伴送使入侍。伴送使具允鈺進前。上曰。勅行無弊而去耶。允鈺曰。副勅之貪心。愈往愈甚。上勅亦效副勅。徵索頗多。而沿路接待。皆稱渠意。故渡江時停馬而語曰。國王盛德。不勝感謝云云。而渠輩盛稱我國之有紀律。是甚幸矣。上命先退。濟恭曰。罪人忍杖不服。欲爲杖斃之計矣。上曰。姑爲下幕。善爲救療。無至徑斃。可也。上曰。趙𡷗上之。命書問目。上曰。饋遺養厚事。嚴問取招。上曰。前兵曹判書具善復。兵曹判書洪樂性入侍。善復樂性進前。上曰。馬位田事。何故也。善復曰。臣則不知本事之如何。而只以義烈宮之欲爲還退。泛然許題矣。上曰。卿果不知本事耶。對曰。然矣。樂性曰。臣則。非不知本事。而相換時。旣不筵稟。還退時。亦不筵稟云。故郞廳稟目之無端筵稟。事涉猥越。未果陳達矣。上曰。似是該吏。不告事實而然矣。上曰。罪人勸杖。尙喆曰。罪人養厚。自湖南荐棘巨濟時。罪犯益著。臺論方張。苟有嚴畏國法之心。敢有通信之人。而營邑饋問之狀。已發於諸囚之供。事之無嚴。莫此爲甚。其中慶尙前監司金載順。方在罪謫。今無可論。而時任守令。先罷後拿。前任守令。拿問定罪。何如。上曰。依爲之。出擧條上曰。罪人下之。命書傳敎。親鞫姑罷。待明朝爲之。上曰。掌令尹在醇。獻納金東淵。正言尹得孚推考。上曰。大司成入侍。得養枰在醇東淵在學秉模敬養得孚有鎭儒慶天衡曰。請和緩爲先削去其號。依律處斷。上曰。不允。請還寢付處罪人韓翼謩。延安府移配之命。仍施遠竄之典。上曰。不允。請亟寢付處罪人金相福。公州牧移配之命。爲先施以遠竄之典。上曰。不允。得養枰在醇東淵得孚曰。請穩城府定配罪人趾海濟州牧定配罪人纘海。更令王府。拿鞫嚴問。快施當律。上曰。不允。請薪智島定配罪人敬彬熊川縣定配罪人成運。亟令王府。更爲拿鞫得情。上曰。不允。請還寢尹象厚放歸田里之命。仍施絶島定配之典。上曰。不允。請洪樂任。亟命王府。拿鞫嚴問。上曰。不允。請黑山島定配罪人金龜柱。依律處斷。上曰。不允。請杖配罪人韓命周。亟令王府。設鞫嚴問。上曰。不允。得養枰在醇曰。請大靜縣爲奴罪人金壽賢。依律處斷。上曰。不允。請鏡城府定配罪人述海。拿鞫嚴問得情。上曰。不允。請洪龍漢遠地定配。上曰。不允。得養曰。臣齒髮摧頹。志氣衰邁。方當一初淸明。百度淬勵之時。風憲長席。臣豈其人。揣分量力。實無堪承之望。況於本府傳啓。亦有私義之不可參涉者。日前引免之疏。實出於區區自處之義矣。批旨夜下。適當親臨訊囚之日。沐浴義重。他不暇顧。顚倒入參。而第臣姪子。旣入於乙未科榜請罷之啓。則猶子猶父之間。義不當可否。不但私心之未安。實是公格之有礙。此時此任。何可暫出而仍冒乎。請命遞斥臣職。上曰。私義似然矣。命書傳敎曰。大司憲尹得養許遞。枰在醇曰。請罷乙未五月庭試榜。上曰。不允。請爲奴罪人河翼龍金重得。亟命王府。拿鞫得情。快正王法。上曰。不允。請放逐罪人安大濟。更令王府。拿鞫得情。上曰。不允。請河東府定配罪人李克生。依律處斷。上曰。不允。請梁山郡定配罪人錫達。依律處斷。上曰。不允。請削黜罪人金漢耆。亟施竄配之典。上曰。不允。請海南縣竄配罪人金載順。亟令王府。拿鞫嚴問。上曰。不允。請削黜罪人李澤遂會遂。竝施屛裔之典。上曰。不允。請韓後翼。亟令王府。拿鞫嚴問。上曰。不允。在醇曰。臣猥以無似。忝叨言地。居常愧恧。無所容措。俄者燈籠入來之際。適當食代交替之時。有若離次巽避者然。致有罷軟推考之敎。臣雖不敢以此自明。而聖敎之下。其何一刻晏然於臺次乎。請命遞斥臣識。上曰。以臺臣之過於寬恕掖隷。雖有問備之敎。元非大事。勿辭。亦勿退待。東淵得孚曰。請南海圍籬安置罪人具庠。更令王府。嚴鞫得情。快正王法。上曰。不允。請大靜顯爲奴罪人金壽賢。更令王府。拿鞫嚴問。依律處斷。上曰。不允。請旌義縣荐棘罪人尹泰淵。亟令王府。拿鞫嚴問得情。快正王法。上曰。不允。請爲奴罪人河翼龍金重得。亟令王府。拿鞫得情。快正王法。上曰。不允。請海南縣定配罪人李弘濟。亟令王府。拿鞫嚴問。上曰。不允。請海南縣竄配罪人金載順。亟令王府。拿鞫嚴問。上曰。不允。措辭竝見上東淵得孚曰。臣等於言責之任。萬不近似而鞫座有命。召牌繼降。不得已黽勉入參矣。食代出入之際。致勤聖敎。罰止問備。此莫非臣等疲劣之致。臣等何敢晏然於臺次乎。請命遞斥臣等之職。上曰。已批憲臣矣。勿辭。亦勿退待。大司成李秉鼎進前。上曰。儒生事。豈不怪駭乎。予以君師之責。不能導率。致此駭擧。其將自愧之不暇。何責於國子長乎。然而匿牌之擧。可謂前所未聞。何不推納乎。秉鼎曰。儒生事。萬萬可駭。而院牌實無推尋之道。不勝惶悚矣。上曰。命牌去處。不可不査問矣。秉鼎曰。齋任解停之敎。孰不仰扶士氣之盛德。而諸生惟以批旨中有誣罔二字。惶悚無地云矣。上曰。改書後。胡不頒布耶。命書傳敎曰。昨夕自內下批。其後入侍。予聞知申所奏。規箴之言。深矣。成均館草記批旨中。誣罔游辭良亦痛駭八字。卽以游辭務勝。良可寒心。改書則至于今日。本館以初批答知之云。以此意。令本館知悉。上曰。儒生呈疏之際。貽害閭閻。作弊街路云。此後則申飭齋任。俾勿如前。掌色亦擇差久任。着意敎導。可也。秉鼎曰。以臣無狀。猥叨重任。實無承當之望。伏願亟賜鐫改焉。弘履曰。榻前辭免。有欠事體。大司成李秉鼎。推考。何如。上曰。依爲之。出擧條命書傳敎曰。日氣如此。凍寒可悶。明日親鞫時。挾輦軍環衛軍兵禁軍。皆以他軍兵磨鍊事。分付。上還內。諸臣退出。問目及供辭。在推案日記